送趙德甫侍親淮東
作者：謝逸
朝代：宋

paragraphs: 茂陵少年白面郎，手携五弦望八荒。
欹帆側柁轉天末，瞿塘灧澦一葦航。
向來問字識揚子，年未二十如老蒼。
林花蜚盡春事了，粲然一笑西山陽。
幅巾相從竟日坐，虛堂掃地焚清香。
人物已共遠峰秀，談辯更與薰風凉。
黄梅雨洗天界凈，驅車出門指太行。
朝侯暮烹不足道，人生離別安得常。
丈夫許與重氣義，兒女惜別徒慘傷。
觀君瀟洒負奇氣，恐是天廄真乘黄。
願言待價無速售，世間駔儈皆王良。